¨
Grazia al salip e la furmicla
Il cartoonist Peter Haas da Domat survegn il premi da renconuschientscha 2002

Peider Andri Parli, ANR

Tgi dal mund rumantsch n’enconuscha betg ils dus comics dal professer Sgartin e ses assistent Fermentin, quel tip in zic temelitg e chajus, che perscruteschan tenor in’atgna metoda il passà dal Grischun? Tgi n’ha anc betg scuntrà Sammli, il satg da rument grisch che sa discurrer – in «uffant» dals onns da la furia da ramassar e zavrar il rument chasan? Bab da quellas (e natiralmain er da bleras autras figuras) è il dissegnader e cartoonist Peter Haas da Domat. El vegn distinguì quest onn per si’ovra cun il premi da renconuschientscha grischun 2002, dotà cun 10 000 francs. Mes giavisch da pudair baiver in té enstagl d’in café chaschuna in pitschen embarass perquai che jau par dad esser l’emprim che vul persvader la maschina da café da Peter Haas da far quella procedura. Ma a la fin hai jau ina spezia «tespresso», vul dir in liquid chaud e brin e bain zutgerà en mia cuppina – e l’intervista po cumenzar. «Dissegnar era il rom en scola che jau hai gì il pli gugent. Là ha cumenzà tut, cunzunt il midament successiv dal dissegn a la caricatura», ma quinta Haas en ses rumantsch da Domat che n’è betg adina dal tut chapibel per mias ureglias engiadinaisas. Ma malgrà quai vulain nus restar tar il rumantsch, er sch’i dat mintgatant l’ina u l’autra malchapientscha. Quellas eliminain nus alura en moda pragmatica ed eleganta sur il tudestg. «Mes siemi era da pudair frequentar ina scola d’art, ma quai era memia char e la scola er memia dalunsch da qua. E perquai hai jau tschernì la via da l’autodidact.»

Inspiraziun vicendaivla
Haas ha pia cumenzà a sviluppar figuras e dissegnar cartoons ch’el ha offrì a differentas gasettas. Cun success. Ses cartoons èn vegnids publitgads dal «Nebelspalter » sper quels da Sigg, Hürzeler, Fehr, Gilsi e Jüsp. In auter pass decisiv en la carriera da Haas era la scuntrada cun Tista Murk da la Televisiun Rumantscha. Quel ha pudì persvader Haas da far pitschens films cun dissegns animads per l’emissiun «Il balcun tort». Ina lavur, da la quala Haas quinta cun egls traglischants, er la realisaziun dal film da dissegns animads «Il salip e la furmicla». El ha stgaffì ils dissegns ed il musicist e cumponist Gion Antoni Derungs la musica. «Ina collavuraziun bella e fritgaivla. Nus ans avain adina puspè inspirà vicendaivlamain.» Ina sfida particulara da quel film saja stà, cunzunt per el sco autodidact, da coordinar moviment e musica tar diversas scenas. E quai al para d’esser gartegià bain, perquai che «Il salip e la furmicla» è vegnì mussà sin tut il mund – da la Germania fin al Giapun. 

Planisà ina seria
Da quel temp ha Haas gì pulit lavur. El ha pudì realisar divers films per firmas svizras ed estras ed el ha schizunt survegnì dal 1985 in premi da la confederaziun per ses film da la profilaxa da dents. plinavant ha el er tractà cun in producent ester per realisar ina seria da films da dissegns animads. «Zacharias Zack» avess quella seria stuì avair num. Ma problems finanzials dal producent han a la fin laschà schluppar quel project. «Donn.» In auter project che Haas ha pudì realisar «sin dumonda da la Lia rumantscha e suenter in stausch da la Neue Helvetische Gesellschaft» è il comic da l’istorgia dal Grischun cun ils dus protagonists gia menziunads Sgartin e Fermentin. 

Da cliffhangers e squashs
«Il text d’in comic n’è betg primitiv sco ch’ins auda mintgatant», s’animescha Haas cun mussar in da quels comics. «El è dialog e perquai pli datiers d’in film ch’in cudesch. In comic sto mussar tras il maletg tge che gira. Da l’autra vart sto il text esser uschè curt e pregnant sco pussaivel», ma tradescha Haas per cuntinuar cun auters «trics» che rendan interessant in comic. «L’ultim maletg d’ina pagina sto esser in uscheditg ‘cliffhanger’, pia in maletg che porta en sai ina
dumonda sco ch’i giaja vinavant. E per savair quai sto il lectur sfegliar – e fa uschia precis quai ch’il dissegnader ed il textader han vulì d’el.» In auter «tric» è quel dal «squash». Cun tal vegn augmentada la dramatica e la tensiun. In rispli che croda per terra – uschia si’explicaziun da quell’expressiun tecnica – vegn dissegnà sco ina curva per illustrar en moda evidenta l’autezza, la sveltezza e la dinamica da la crudada. 

«Il bler è lavur»
«Las ideas na vegnan betg mo uschia. Ellas ston vegnir acquistadas cun lavurar. Segir, ins dovra in tschert talent, senza na vai betg. Ma il bler è lavur. Ins sto empruvar ed empruvar ed empruvar», declera Haas. In figura vegnia creada ed alura vegnia ella sviluppada vinavant sur blers dissegns. E quai possia durar onns. Bel saja però schon sch’ins possia alura vesair ses agen comic p. ex. en ina vitrina giu a Turitg sper in Ungerer. «Ma», el suspira, «la Svizra è memia pitschna per pudair viver da comics e donn è ch’il Grischun è a l’ur da la Svizra.» Ma tuttina planisescha Haas da far in’exposiziun cun sias ovras. El na sa però anc betg cura e nua, ma tschertas preparativas ha’l gia fatg – el ha numnadamain surlavurà ina seria entira da cartoons vegls – e pulit alleghers e divertents. 

Curt e bun
Segn dal zodiac: Tiradur
Lieu da vacanzas: La stad Venezia, l’enviern l’Engiadina
Bavronda preferida: «Jau baiv gugent tut, u quasi tut»
Tratga preferida: «Jau mangel gugent quasi tut»
Lectura preferida: Crimis 
Musica preferida: Dependa da la luna, musica classica
Hobi: Sia lavur, il dissegnar ed uras da repaus en l’iert cun far nagut